
	[bookmark: nev]PÁLLAI ZOLTÁN
Vegyész MSc
MSc, 7. félév
Szegedi Tudományegyetem
Természettudományi és Informatikai Kar
	






Konzulensek:
	Dr. Hernádi Klára
egyetemi tanár, SZTE TTIK

	Németh Zoltán
doktorjelölt, SZTE TTIK




SnO2/MWCNT nanokompozitok kontrollált előállítása és vizsgálata

     Az Alkalmazott és Környezeti Kémiai Tanszék laboratóriumaiban régóta foglalkoznak szén nanocsövek előállításával és alkalmazhatóságainak vizsgálatával. A többfalú szén nanocsövek (MWCNT) kiváló mechanikai és elektronikai tulajdonságokkal rendelkeznek ezért széleskörűen alkalmazhatóak kompozit alapanyagként. Ismeretes, hogy a többfalú szén nanocsövek tulajdonságait kedvezően befolyásolhatjuk egy a felületen kialakított szervetlen fém-oxid bevonattal. Az így előállított ún. nanokompozitokat napjainkban széleskörűen alkalmazzák. Tudományos munkám keretében a feladatom ón-dioxid (SnO2) többfalú szén nanocső nanokompozitok előállítása és vizsgálata volt. Az SnO2 egy n-típusú félvezető, és ez az egyik legfontosabb gáz szenzorként használt anyag a különböző gyúlékony és mérgező gázok kimutatásában.
     Az SnO2/MWCNT nanokompozitokat két különböző szintézis módszerrel állítottuk elő, melyek az impregnálás és a hidrotermális szintézis voltak. Az előállítás során az általunk használt oldószerek a víz és az etanol voltak, prekurzorként SnCl2×2H2O alkalmaztunk. A nanokompozitok előállítása során az SnO2/MWCNT mintákban vizsgáltuk a tömegarány hatását a kialakuló szervetlen réteg minőségére. Az általunk vizsgált nanokompozitokban a MWCNT:SnO2 tömegarányok 1:4, 1:8, 1:16, 1:32, 1:64 voltak.
     Az elkészített mintákat transzmissziós elektronmikroszkóppal (TEM) és pásztázó elektronmikroszkóppal (SEM) vizsgáltuk. A kialakult szervetlen réteg hőkezelés során kialakult kristályosságát és összetételét röntgendifrakcióval (XRD), energia diszperzív röntgen spektroszkópiával (EDX) és Raman spektroszkópiával elemeztük. A minták fajlagos felületét BET módszerrel megmértük.
     Vizsgálataink során megállapítottuk, hogy a nanokompozitok előállítása mindkét módszerrel sikeres volt, de a kapott termékek minősége és szerkezete jelentősen eltér, tehát a szintézis módszer megválasztása alapvető fontosságú a SnO2/MWCNT nanokompozitok előállítása során. Az általunk alkalmazott eljárások közül a hidrotermális szintézis szolgáltatta a legjobb eredményeket.
     A jövőben egy nemzetközi kooperáció keretein belül az előállított termékek gáz szenzorként történő tesztelését kívánjuk megvalósítani.

